FI Euroopan unionin virallinen lehti L 131/22

KOMISSION PÄÄTÖS,

annettu 12 päivänä toukokuuta 2011,

rakennusalan tuotteiden vaatimustenmukaisuuden osoittamismenettelystä neuvoston direktiivin 89/106/ETY 20 artiklan 2 kohdan mukaisesti virransyöttö-, ohjaus- ja tiedonsiirtokaapelien osalta

(tiedoksiannettu numerolla K(2011) 3107)

(ETA:n kannalta merkityksellinen teksti)

(2011/284/EU)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon rakennusalan tuotteita koskevan jäsenvaltioiden lainsäädännön lähentämisestä 21 päivänä joulukuuta 1988 annetun neuvoston direktiivin 89/106/ETY (1) ja erityisesti sen 13 artiklan 4 kohdan,

on kuullut pysyvää rakennusalan komiteaa,

sekä katsoo seuraavaa:

(1) Direktiivin 89/106/ETY 13 artiklan 3 kohdan mukaisesti komission on tuotteiden vaatimustenmukaisuutta koskevien kahden osoittamismenettelyn osalta valittava vähiten työläs menettely ottaen huomioon turvallisuusseikat. Tämä tarkoittaa, että on tarpeen päättää, onko tietyn tuotteen tai tuoteryhmän osalta valmistajan vastuulla oleva tehtaan sisäinen laadunvalvontajärjestelmä välttämätön ja riittävä edellytys vaatimustenmukaisuuden osoittamiseksi vai tarvitaanko kyseisen direktiivin 13 artiklan 4 kohdassa mainittujen perusteiden täyttymiseen liittyvistä syistä hyväksytyn varmentamiselimen puuttumista asiaan.

(2) Direktiivin 89/106/ETY 13 artiklan 4 kohdassa säädetään, että näin valittu menettely esitetään toimeksiannoissa ja teknisissä eritelmissä. Tämän vuoksi on suotavaa yksilöidä ne tuotteet tai tuoteryhmät, joihin teknisissä eritelmissä viitataan.

(3) Direktiivin 89/106/ETY 13 artiklan 3 kohdassa esitetyt kaksi menettelyä kuvaillaan yksityiskohtaisesti kyseisen direktiivin liitteessä III. Tämän vuoksi on tarpeen määritellä selkeästi menetelmät, joilla nämä kaksi menettelyä on liitteen III mukaisesti pantava täytäntöön kunkin tuotteen tai tuoteryhmän osalta, koska liitteessä III annetaan etusija tietyille järjestelmille.

(4) Menettely, johon viitataan direktiivin 89/106/ETY 13 artiklan 3 kohdan a alakohdassa, vastaa direktiivin 89/106/ETY liitteessä III olevan 2 kohdan ii alakohdassa säädettyjen menettelyjen vaihtoehtoa 1 ilman jatkuvaa valvontaa ja vaihtoehtoja 2 ja 3. Menettely, johon viitataan 13 artiklan 3 kohdan b alakohdassa, vastaa liitteessä III olevan 2 kohdan i alakohdassa säädettyjä menettelyjä ja liitteessä III olevan 2 kohdan ii alakohdassa säädettyjen menettelyjen vaihtoehtoa 1 jatkuvalla valvonnalla,

ON HYVÄKSYNYT TÄMÄN PÄÄTÖKSEN:

1 artikla

Liitteessä I mainittujen tuotteiden ja tuoteryhmien vaatimustenmukaisuus on osoitettava menettelyllä, jossa valmistaja on yksin vastuussa tehtaan sisäisestä laadunvalvontajärjestelmästä, jolla varmistetaan, että tuote on asianmukaisten teknisten eritelmien mukainen.

2 artikla

Liitteessä II mainittujen tuotteiden ja tuoteryhmien vaatimustenmukaisuus on osoitettava menettelyllä, jossa valmistajan vastuulla olevan tehtaan sisäisen laadunvalvontajärjestelmän lisäksi tuotteita tai niiden sisäistä laadunvalvontaa valvoo ja arvioi hyväksytty varmentamiselin.

3 artikla

Valittu liitteen III mukainen vaatimustenmukaisuuden osoittamismenettely on esitettävä asianomaisissa teknisissä eritelmissä.

4 artikla

Tämä päätös on osoitettu kaikille jäsenvaltioille.

Tehty Brysselissä 12 päivänä toukokuuta 2011. Komission puolesta Antonio TAJANI Varapuheenjohtaja

(1) EYVL L 40, 11.2.1989, s. 12.

LIITE I Virransyöttö-, ohjaus- ja tiedonsiirtokaapelit (1): Käytettäväksi rakennuksissa ja muissa maa- ja vesirakennustöissä käyttötarkoituksiin, joihin sovelletaan vaarallisia aineita koskevia ja/tai palotekniseen käyttäytymiseen liittyviä määräyksiä, lukuun ottamatta luokkiin Aca, B1ca, B2ca ja Cca kuuluvista materiaaleista valmistettuja tuotteita. (1) Virransyöttö-, ohjaus- ja tiedonsiirtokaapeleihin, jotka on suunniteltu käytettäviksi 50–1 000 V:n (vaihtovirta) ja 75–1 500 V:n (tasavirta) nimellisjännitteellä, sovelletaan myös neuvoston direktiivin 73/23/ETY (’matalajännitedirektiivi’, EYVL L 77, 26.3.1973, s. 29) säännöksiä.

LIITE II Virransyöttö-, ohjaus- ja tiedonsiirtokaapelit (1): Käytettäväksi rakennuksissa ja muissa maa- ja vesirakennustöissä käyttötarkoituksiin, joihin sovelletaan palotekniseen käyttäytymiseen liittyviä määräyksiä luokkiin Aca, B1ca, B2ca ja Cca kuuluvista materiaaleista valmistettujen tuotteiden osalta ja/tai palonkestävyyttä koskevia määräyksiä. (1) Virransyöttö-, ohjaus- ja tiedonsiirtokaapeleihin, jotka on suunniteltu käytettäviksi 50–1 000 V:n (vaihtovirta) ja 75–1 500 V:n (tasavirta) nimellisjännitteellä, sovelletaan myös neuvoston direktiivin 73/23/ETY (’matalajännitedirektiivi’, EYVL L 77, 26.3.1973, s. 29) säännöksiä.